Niko Qafzezi

Niko Qafzezi ishte agronom shqiptar nga Shqipëria.

Jeta
Dr. agr. Niko Qafzezi, lindi në qytetin e Korçës në vitin 1914. Mbas mbarimit të Liceut Francez të Korçës, shkon për studime në Fakultetin e Agrikulturës në Perugia, Itali, ku i përfundon ato nën kujdesin e Prof. Azzit. Kthehet në atdhe dhe punon si agronom në Kosovë deri në vitin 1943. Nga viti 1943-1952 punon në Ministrinë e Bujqësisë si Kryetar i Prodhimit Agrar. Pak kohë pas hapjes së Institutit të Lartë Bujqësor të Kamzës, sot "Universiteti Bujqësor i Tiranës", emërohet si pedagog dhe punon për rreth 20 vjet në këtë Institut. Krahas mësimdhënies, Doc. Niko ushtron edhe detyren e shefit të katedrës për lëndën e Fitoteknisë, dhe kryen eksperimente në Institut si edhe rrethe të ndryshme të vendit me faren elitë të grurit në bashkëpunim me profesorin italian Cirillo Maliani. Shumë shpejt këto eksperimente shpien në rritjen e rendimenteve të grurit në Shqipëri. Ndërron jetë në vitin 1998 në moshën 84 vjeçare në Tiranë.

Tituj e dekorata
Niko Qafzezi mban titullin Doktor i Shkencave, Docent dhe është nderuar e dekoruar nga Kuvendi i Shqipërisë me “Medaljen e Punës“ si edhe dy herë me Urdhërin Naim Frashëri të klasit të parë.

Veprat
Dr. agr. Niko Qafzezi ishte autor i shumë tekseve mësimore të Fakultetit të Agronomisë si „Fitoteknia“ I e II, dhe „Bimët e Arave“."Kultura e pambukut" Ai përpiloi e botoi disa artikuj shkencorë në fushën e bujqësisë në periodikët shqiptarë e të huaj, si edhe "Fjalorin e Bujqësisë" në katër gjuhë: shqip, latinisht, italisht e rusisht. Ky fjalor u botua në Tiranë në vitin 1978, përmban rreth 20 mijë fjalë dhe ka 852 faqe. Veç tyre la në dorëshkrim disa vepra. Meritojnë të përmenden “Enciklopedia e Bujqësisë“ me rreth 5000 faqe si edhe disa studime në lëmin e etimologjisë për bujqësinë.